Pelakun enggau penanyi
BA pengawa dagang industri pemerindang, peluang enggau pengelandik (talent) nya dua bengkah utai ke pemadu beguna. Enti sema kitai semina bisi pengelandik tang nadai peluang pan bedau chukup badas. Kebuah pia laban pengelandik aja enda ulih mantu kitai nyapai utai ti dijuluk. Orang ke bisi pengelandik sereta bisi peluang nya meh orang ke pemadu beruntung laban sida ulih nyapai utai ti dijuluk enggau chara ke lebih muntang. Taja pan pia, kitai enggai nyadi enda enggau naka ulih nguna akal enggau pengelebih ke bisi ba diri empu nyapai semua utai ti dijuluk ati. Ku sempama Melayu, “Yang pipih tak datang melayang dan yang bulat tak datang bergolek”.  Reti nya, nadai utai datai ngelawa seagi kitai enda bedayaka iya. Berita pemerindang ke minggu tu bekunsika berita enggau cherita ari siku pelakun lalu tau mega dikumbai penanyi. Bruce Walker Anak Breday madahka penatai diri ari Kampung Atas, Singgai Bau. Bruce mega madahka umur diri 46 taun lalu udah bisi batang pengawa kediri. Bruce bansa orang ke aktif lalu maya lepa kelebih agi ujung minggu, iya enggau orang belakun tang kala mega ba pengawa belagu. Taja pan pia, Bruce lebih dikelala mensia siku pelakun taja pan iya udah ngerikot album single Bidayuh dalam taun 2018. PUN PENGAWA NYADI BELAKUN Bruce Walker, seiku raban bansa Bidayuh keterubah enggau orang belakun lebuh umur iya 24 taun; iya nya dalam taun 1994 suba. Taja pan pia ku iya, maya nya iya semina belakun nyadi pelakun ‘extra’; nadai dialog tauka belakun tang enda bejaku.  “Dua taun udah aku belakun, aku diambi orang belakun ba siti iklan. Taja pan iklan nya ukai iklan ke besai tauka rega bejuta tang aku makin dikelala orang mayuh ba dunya pemerindang. Terubah iya aku enggau orang belakun telemovie enggau drama Melayu. Movie Iban iya keterubah ke alai aku belakun nya Saloi The Movie. Ba telemovie nya aku nyadi Apai Saloi ke digaga dalam taun 2009,” ku Bruce ngepunka saut iya ba randsau kami duai. Ditanya ni naka Saloi The Movie ngangkatka nama iya, Bruce madahka telemovie nya meh ti mayuh ngangkatka nama iya. Ku Bruce, iya bepeluang belakun begulai enggau pelakun popular ari Semenanjung Malaysia. Ketegal watak Apai Saloi nya mega Bruce majak dikelala enggau nama Apai Saloi bebanding enggau nama asal iya empu. Semua peminat iya diatu ku Bruce suah agi ngangauka iya Apai Saloi. Dalam taun 2014, Bruce Walker bisi belakun baru ba drama Iban Taiko. Drama nya bisi 13 iti episod ti dikeluarka Allen Tinggie Trading Sdn Bhd. “Ba drama Iban Taiko tu aku megai watak boss gangster. Drama nya suba nerima sambut ke chukup badas ari mensia mayuh. Udah aku belakun telemovie enggau drama tu aku majak dikelala orang. Nya siti ari kebuah bisi bala bakih aku mai aku ngerikot lagu. Album kompilasyen ti ketrubah dirikot aku nya Bujang Milih Tisik. Lalu dalam taun 2013 aku mega dibai orang ngerikot lagu gawai ke dikumbai Tusah Ati Pulai gawai. Ba album nya bepadu nyawa enggau Rannee Pat. Album tu dikeluarka OCHSP Music Production,” ku Bruce. Dalam taun 2015 iya ngerikot lagu gawai baru, Tinggal Bas Pulai Gawai begulai enggau Kaban Music Production (KMP). Setaun udah nya, iya nya dalam taun 2016 iya ngerikot siti lagu gawai begulai enggau KMP. Lagu nya siti single lagu Iban champur Bidayuh ke dikumbai Nama Kebuah. Ari taun 2017 ngagai 2018, Bruce belakun ba movie enggau iklan. Nambahka nya iya mega diasuh sida ngerikot siti single Bidayuh ke dikumbai Jobong Ninga Gambar Mu enggau Mori Kupuo Ku. Nya meh single ke pemadu dudi ari Bruce Walker. Siti agi movie Iban ke pemadu baru ari Bruce nya Peransang Rentap ti dikeluarka Unique Twins Sdn Bhd. Movie tu nerima sambut ke chukup manah ari raban bansa Dayak.            PERANSANG NYADI PELAKUN Ba pengawa belakun, Bruce Walker mayuh belajar ari chara lakun Tan Sri P Ramlee. Iya chukup rinduka Tan Sri P Ramlee ku iya laban  landik ngelakunka mayuh bansa watak tauka “versatile”. Kelimpah ari nya, Tan Sri P Ramlee ku iya chukup landik belagu. Reti nya iya ngembuan mayuh bansa pengelandik; baka nyadi pengarah filem enggau producer lagu. JAKU PESAN Sebedau kami duai ngelengka randau, Bruce ngelalau nembiak rebak baru ke bisi ati deka nyadi pelakun. “Mayuh chara kitai ulih nyadi pelakun. Sekeda orang semina deka ngiga nama tauka glamour lalu sida tu nengah jalai ti muntang. Sekeda ke nyadi pelakun mega dulu belajar ari baruh. Raban sida tu taja lubah popular tang sida bulih penemu ti betul ba pengawa enggau peneleba belakun. “Kitai ukai semina belajarka chara belakun tang mayuh pekara bukai pasal pengawa ngeluarka filem tauka drama patut dipelajarka kitai. Enti ulih, semua pengawa tauka pekara ari pun sampai ke ujung patut ditemu kitai. Ari nya kitai ulih ngasaika pengelantang ari pengawa ke belakun nya,” ku Bruce Walker Breday ngujungka randau kami duai. Kitai arapka Bruce terus mujur ba pengawa belakun lalu ulih mega narit sereta meransang nembiak bukai ba pengawa nya. Sapa ke bisi ati deka nemu lebih silik pasal pengawa tu tau betanya ari Bruce empu. Pengawa belakun sebaka mega enggau pengawa belagu. Siti ari utai ke patut ditemu nya kitai mesti bisi kaul tauka ‘net-working’ ti manah enggau pangan diri. DIKARANG MR TUBAI PENGERINDU 
See author's posts
